Green Lane, Pulau Pinang

Green Lane ialah jalan utama di dalam bandar raya George Town dalam negeri Malaysia Pulau Pinang. Sebagai sebahagian daripada Jalan Lingkaran Tengah Pulau Pinang, Green Lane bermula dari persimpangan dengan Jalan Scotland dan Jalan Ayer Itam, dan memanjang ke arah selatan sehingga ke Bulatan Udini.

Dahulunya sebuah jalan yang tenang dan dipenuhi kehijauan, Green Lane menyaksikan proses pembandaran pesat sejak tahun 1950-an, menjadikannya sebuah kawasan kejiranan mewah. Walaupun begitu, jalan ini masih terkenal dengan elemen kehijauannya, dengan deretan pokok matang di kedua-dua belah jalan serta di bahagian pembahagi tengah. Green Lane turut menempatkan dua buah sekolah mubaligh terkemuka di Pulau Pinang – Penang Free School dan Convent Green Lane.

 Etimologi 
Meskipun Green Lane telah dinamakan semula secara rasmi sebagai Jalan Masjid Negeri pada era 1980-an, penduduk tempatan Pulau Pinang masih lagi merujuk jalan ini dengan nama asalnya, Green Lane. Hal ini bukan sahaja kerana nama baharu kedengaran janggal, malah mencerminkan sifat konservatif dalam kalangan penduduk yang melihat sejarah penjajahan sebagai sebahagian daripada identiti tempatan mereka.
 Sejarah 
Sehingga pertengahan abad ke-20, Green Lane merupakan kawasan penempatan kecil yang didiami komuniti petani. Ketika itu, sebahagian besar laluan ini merentasi kawasan luar bandar di pinggir George Town. Pada tahun 1928, Penang Free School telah dipindahkan dari Jalan Farquhar di pusat bandar ke kawasan Green Lane.

Sejak tahun 1950-an, Green Lane telah dibangunkan menjadi kawasan kejiranan pinggir bandar yang mewah, dengan pembangunan perumahan seperti Taman Greenview, Taman Green Lane dan Island Glades dibina di sepanjang jalan ini. Proses perindustrian besar-besaran di kawasan Bayan Lepas di selatan turut meningkatkan kepentingan Green Lane sebagai laluan utama antara George Town dan Bayan Lepas.

Pada tahun 1980-an, Green Lane telah dinamakan semula sebagai Jalan Masjid Negeri dalam Bahasa Melayu sempena siapnya pembinaan Masjid Negeri Pulau Pinang yang terletak di sepanjang laluan ini. Namun begitu, penamaan semula ini kurang mendapat sambutan daripada penduduk tempatan Pulau Pinang, yang sehingga kini masih lebih gemar menggunakan nama kolonial asal jalan ini.

Bagi menampung pertambahan jumlah kenderaan, beberapa jejambat telah dibina dan sebahagian laluan Green Lane telah diperluas kepada tiga lorong pada tahun 2015. Walau bagaimanapun, kesesakan trafik di Green Lane masih menjadi masalah, khususnya pada waktu puncak.
 Pendidikan 
Green Lane menempatkan dua sekolah mubaligh, Penang Free School dan Convent Green Lane. Selain itu, Perpustakaan Digital Pulau Pinang (Penang Digital Library), perpustakaan digital pertama seumpamanya di Malaysia, turut terletak dalam kawasan Penang Free School.

 Kesihatan 
Beberapa hospital swasta terletak di sepanjang Green Lane. Yang paling menonjol ialah Hospital Lam Wah Ee, yang terletak di persimpangan dengan Jalan Tan Sri Teh Ewe Lim. Pusat pakar yang lebih baharu di Green Lane termasuk Carl Corrynton Medical Centre dan Hospital Pakar Mata Optimax.

 Rumah ibadat 
Terdapat pelbagai rumah ibadat bagi pelbagai agama di sepanjang Green Lane, termasuk Masjid Negeri Pulau Pinang, Pusat Meditasi Buddha Malaysia, Wat Pinbang-Onn, dan Katedral Roh Kudus, Pulau Pinang.

 Rujukan 
Kategori:Petempatan di Pulau Pinang

Kategori:Daerah Timor Laut